Jacobu ’n ‘trotse ma’ – 'baba' lyk na Hennie | Netwerk24
Jacobu ’n ‘trotse ma’ – 'baba' lyk na Hennie
Deur Nadine Theron 05 Desember 2017 20:58
Hennie en Jacobu Lötter by vriende se troue sowat drie weke nadat hulle self afgehaak het.Foto: Instagram/@hennielotter
Jacobu Lötter met die klein bobbejaantjie waaroor Hennie in die sosiale media gegrap het.Foto: Instagram/@hennielotter
Dit lyk asof Hennie en Jacobu Lötter nog nooit opgehou lag het sedert hulle mekaar ontmoet het nie.
Dié grapjas-paartjie van Boer soek ’n vrou se negende seisoen is vroeg in Oktober getroud en woon deesdae gelukkig saam op Lötter se plaas naby Willowmore in die Oos-Kaap.
Jacobu het nie aanvanklik vir Hennie ingeskryf nie, maar hulle het mekaar op die reünie-episode ontmoet en dadelik oor die weg gekom.
Hennie het hul aanhangers onlangs weer laat giggel toe hy ’n foto op Instagram geplaas het van Jacobu as “trotse ma”. In die foto hou sy vrou ’n klein bobbejaantjie vas. “Wonder net wie is die pa!” skerts Hennie in die onderskrif by die foto.
Hennie en Jacobu Lötter is in Oktober getroud nadat hulle mekaar verlede jaar omstreeks dieselfde tyd op die stel van Boer soek ’n vrou se reünie-episode ontmoet het. Foto: Instagram/@lynellepienaarphotography
Hy sê ander mense het die bobbejaantjie gered nadat sy ma weggehardloop het. Jacobu is baie lief vir diere en het dit geniet om dié bobbejaantjie Saterdag vas te hou voordat hy na ’n organisasie in Port Elizabeth geneem is vir rehabilitasie.
Heelwat mense het onder die foto kommentaar gelewer dat Jacobu se “nuwe kind” op Hennie trek. Jacobu se suster, Magdel, het geskryf die kind is “definitief” Hennie s’n. “Daai ogies lyk net soos pa Hennie,” het een aanhanger geskryf.
Hennie sê daar is heelwat troeteldiere vir Jacobu op die plaas, onder meer honde, katte, hoenders en makoue.
“Sy hou van ’n stukkie dier,” sê hy.
“Dit gaan lekker aan die gang,” sê hy oor hoe dit met hulle gaan. Die pasgetroude paartjie fokus tans daarop om alles gereed te kry vir hul padstal, Kapoet, voordat vakansiegangers daarlangs verbykom. “Ons hardloop lekker rond,” sê hy.
Hennie het ook onlangs ’n skreeusnaakse video geplaas waarin Jacobu ’n oortuigende weergawe van “Lekker Ou Jan” op ’n kitaar speel en saamsing.
Nie geweet my vrou kan sing of kitaar speel nie- ant Grietjie is verseker hier n rolmodel???? #lekkeroujan #dinsdagdientjie
A post shared by Hennie Lotter (@hennielotter) on Oct 31, 2017 at 11:36am PDT
“Sy sê vir my sy kan nie kitaar speel nie, maar lyk my sy kan nog sing daarby ook,” sê Hennie oor die grappige video waarvoor die bekende tant Grietjie van Garies glo die rolmodel was.
Meer oor: Hennie Lötter | Jacobu Lötter | Willowmore | Celebs | Boer Soek 'N Vrou | Vermaak
TROUFOTO: Boer Hennie en sy vrou, Jacobu
Boer Hennie en sy Jacobu trou
Kyk: Jacobu se kaasplaas kombuistee